Tiger, Phil in 2-stryd van $9 miljoen | Netwerk24
Tiger, Phil in 2-stryd van $9 miljoen
23 Augustus 2018 12:42
Tiger Woods en Phil Mickelson pak mekaar in Las Vegas, Nevada, in November in 'n tweestryd waar die wenner $9 miljoen (R129,3 miljoen) in die sak sal steek.
Die Amerikaanse landgenote Phil Mickelson en Tiger Woods sê mekaar in Las Vegas die stryd aan vir meer as R129 miljoen. Foto: Getty Images
Die gewilde Amerikaanse gholfspelers, met 19 Grand Slam-titels tussen hulle, raak op 23 November by die Shadow Creek-baan in die VSA se Dankseggingsnaweek slaags.
Die putjiespel-tweestryd tussen die twee veterane, 'n ontmoeting wat al verskeie kere oor die jare aangemoedig is, sal op betaal-per-program-televisie uitgesaai word.
"Dit is 'n geleentheid vir ons om die massas in spitstyd aan die sport bloot te stel op 'n tydstip waar daar andersins nie baie in die gholfwêreld aan die gang is nie," sê Mickelson.
"Dit is 'n manier om aspekte te wys wat mense nie gewoonlik sien nie, met ons wat mikrofone gaan dra sodat kykers 'n bietjie van die interaksie tussen ons kan volg."
Mickelson en Woods het nie altyd 'n vriendelike verhouding gehad terwyl hulle op die kruin van hul loopbane die sport oorheers het nie. Maar die duo het die laaste ruk goed oor die weg gekom nadat hulle nou saamgewerk het in verskeie Ryderbeker- en Presidentebeker-veldtogte.
Volgens Mickelson is daar geen kans dat hy en Woods die lonende prysgeld tussen hulle sal verdeel nie.
"As die wenner nie alles vat nie, ondermyn dit die hele saak," sê hy.
"Die hele punt is dat alles op die spel is. Die wenner kry alles – dit is die opwindende aspek daarvan."
Woods (42) het vroeër vandeesmaand tweede geëindig by die PGA-kampioenskap, die laaste Grand Slam-toernooi van 2018, terwyl Mickelson (48) onder die valbyl beland het.